آذربایجان جمهوریتی‌نین پرزیدنتی ایلهام علی یئو مارسین 9-دا تورکیه بؤیوک میللت مجلیسی‌نین خاریجی علاقه‌لر کمیسیونونون صدری آکیف چاغاتای کیلیچین باشچی‌لیق ائتدیگی نماینده هئیتینی قبول ائدیب.
نماینده هئیتی‌نین عضو‌لرینی سلاملایان پرزیدنت ایلهام علی یئو سفرین بؤیوک اؤنم داشیدیغینی بیلدیره‌رک دئییب کی، چونکی پارلامئنتلراراسی علاقه‌لریمیز ده چوخ اوغورلا اینکیشاف ائدیر. هم ایکی طرف‌لی فورماتدا، هم اولوسلار آراسی تشکیلات‌لار چرچیوه‌سینده دایم بیر یئردییک، بیر-بیریمیزی دستکلییریک. البته کی، ایکینجی قاراباغ محاربه‌سی زامانی تورکیه طرفیندن گؤستریلن دستک، بیلدیگینیز کیمی، بوتون آذربایجان خالقینی چوخ ممنون ائتدی. بو، طبیعی‌دیر. چونکی ایکی قارداش اؤلکه دایم بیر-بیری‌نین یانیندا‌دیر. عزیز قارداشیم حؤرمت‌لی پرزیدنت رجب طیب اردوغانین ایلک ساعات‌لاردان بیزه وئردیگی سیاسی و معنوی دستک، البته کی، بیزی چوخ روحلاندیردی. عینی زاماندا، تورکیه بؤیوک میللت مجلیس‌نین رهبری حؤرمت‌لی مصطفی شنتوپ و پارلامئنت عضو‌لری ده بیزه هم رای‌لیک و دستک گؤسترمیش‌لر. یعنی، بو محاربه گون‌لری بیر داها گؤستردی کی، بیزیم خالق‌لاریمیز نه قدر بیر-بیرینه باغلی‌دیر، نه قدر بیر-بیرینه سئوگی ایله و حؤرمتله یاناشیر. بو یاخین‌لاردا اقتصادی امکداش‌لیق تشکیلاتی‌نین ذیروه گؤروشونده ده عزیز قارداشیم حؤرمت‌لی پرزیدنت آذربایجان حاقیندا، بیزیم ظفریمیز حاقیندا چوخ گؤزل سؤزلر دئمیش‌دیر. بیلدیگینیز کیمی، بو ظفری قئید ائتمک اوچون اؤتن ایلین سونوندا باکی-دا حربی پاراد کئچیریلمیش‌دیر.
اونو دا بیلدیرمه‌لییم کی، تورکیه-‌نین مطبوعاتی، بوتون اجتماعی قوروم‌لاری بو محاربه دؤورونده آذربایجانا چوخ بؤیوک دستک گؤستردی‌لر. بیز بونو چوخ یوکسک قیمتلندیریریک. بو گون بیزیم بؤلگه‌میزده یئنی وضعیت یارانمیش‌دیر، یئنی رئال‌لیق یارادیلمیش‌دیر. آرتیق داغلیق قاراباغ موناقیشه‌سی تاریخده قالدی، آرتیق حل ائدیلدی، بیتدی. ایندی گله‌جه‌یه باخمالیییق و بؤلگه‌میزده امکداش‌لیق حاقیندا دوشونمه لییک، خصوصیله نقلیات لاییحه‌لری‌نین حیاتا کئچیریلمه‌سی، زنگه‌زور دهلیزی‌نین آچیلماسی چوخ اؤنملی مسئله‌لردن بیری‌دیر. امینم کی، بیرگه سعی‌لرله بونا دا نایل اولاجاغیق. سیزی بیر داها اورک‌دن سالاملاییرام. خوش گلمیسینیز.
آذربایجان میللی مجلیسی‌نین صدری صاحیبه قافارووا دا اؤلکه‌ده سفرده اولان تورکیه بؤیوک میللت مجلیسی‌نین خاریجی علاقه‌لر کمیسیونونون صدری آکیف کیلیچین باشچی‌لیق ائتدیگی نماینده هئیتی ایله گؤروشوب.
میللی مجلیسین مطبوعات و توپلوم ایله علاقه‌لر شعبه‌سیندن بیلدیریب‌لر کی، صدر قوناق‌لاری صمیمی سلاملایا‌راق سفرین ایکی اؤلکه علاقه‌لرینه یئنی تحفه وئرجگینه اومیدوار اولدوغونو بیلدیریب. میللی مجلیسین صدری اؤتن هفته بیتلیس-ده باش وئرن هلیکوپتر قضاسیندا تورک حربچی‌لری‌نین شهید اولماسی ایله باغلی قوناق‌لارین سیماسیندا تورک خالقینا، حیاتینی ایتیرن‌لرین یاخین‌لارینا شخصاً اؤز آدیندان و میللی مجلسین میللت وکیل لری آدیندان درین حزن ایله باش ساغلیغی وئریب، یارا‌لی‌لارا شفا دیله‌ییب.
ایکی دوست و قارداش اؤلکه اولان آذربایجان ایله تورکیه آراسیندا موناسیبت‌لرین دایم اینکیشاف ائتدیگینی وورغولایان صدر دئییب کی، بو گون دونیادا آذربایجان و تورکیه قدر بیر-بیرینه یاخین اولان اؤلکه‌لر یوخ‌دور. قئید ائدیلیب کی، وطن محاربه‌سی دؤنمینده ده تورکیه آذربایجانا سیاسی و معنوی دستک گؤستریب، قارداش تورکیه خالقی آذربایجانین یانیندا یئر آلیب. بو، اولو اؤندر حیدر علی یئوین “بیر میللت، ایکی دؤولت” ایفاده‌سی‌نین رئال حیاتدا باریز تجسسومو ایدی. پرزیدنت ایلهام علی یئو دئدیگی کیمی، اؤلکه‌لریمیز آراسینداکی موناسیبت‌لرین دونیا سیاسی سیستمینده آلترناتیوی یوخ‌دور. اورتاق دیله، دینه، مدنیته، تاریخه صاحب خالق‌لاریمیز آراسینداکی بو موناسیبت‌لر اصل قارداش‌لیق روحونا سؤیکنیر.
صمیمی قبول اوچون میننتدارلیغینی بیلدیرن تورکیه بؤیوک میللت مجلیسی‌نین خاریجی علاقه‌لر کمیسیونونون صدری آکیف کیلیچ آذربایجانا سفریندن نماینده هئیتی عضو‌لری‌نین ممنونلوق دویدوق‌لارینی سؤیله‌ییب. قئید ائدیلیب کی، آذربایجانین آپاردیغی 44 گونلوک وطن محاربه‌سی دؤنمینده بوتون تورک خالقی کیمی، تورکیه-‌لی میللت وکیل‌لری ده بؤلگه‌ده باش وئرن حادثه‌لری دقتله ایزله‌ییب، قارداش آذربایجانین اوغورلارینا سئوینیب‌لر. آذربایجانین حیس ائتدیگینی تورکیه-ده حیس ائدیردی. بیز آذربایجانلا قارداشلیغیمیزی هر زامان دویموشوق.
